Evergrey

Βιογραφία

Οι Evergrey σχηματίστηκαν το 1995 από τον τραγουδιστή και κιθαρίστα Τομ Ένγκλουντ και η πρώτη τους σύνθεση αποτελούνταν από τον κιθαρίστα Νταν Μπρόνελ, το ντράμερ Πάτρικ Κάρλσον, τον μπασίστα Ντάνιελ Νιεντ και τον κιμπορντίστα Βιλ Τσάντρα. Ο πρώτος τους δίσκος με τίτλο "The Dark Discovery", κυκλοφόρησε το 1998, με γκεστ συμμετοχές από τον κιθαρίστα του King Diamond, Άντι ΛαΡοκ και τον Ματίας Έκλουντ των Freak Kitchen.
Ακολούθησε το "Solitude, Dominance, Tragedy" τον Μάιο του 1999, με το πάρτι για την κυκλοφορία του άλμπουμ να πραγματοποιείται στο Μπόχουμ της Γερμανίας, σε μία συναυλία μαζί με τους Rage. Ο Νιεντ αποχώρησε, ενώ ο Τσάντρα είχε κάνει το ίδιο έναν χρόνο νωρίτερα, για να αντικατασταθούν από τον μπασίστα Μίκαελ Χόκανσον και τον κιμπορντίστα Σβεν Κάρλσον, πρώην μέλος των Soilwork. Για την προώθηση του άλμπουμ, συμμετείχαν στο φεστιβάλ "Bang Your Head" στην Γερμανία και περιόδευσαν μαζί με τους Crimson Glory και τους Kamelot. Την ίδια περίοδο, συμμετείχαν στην συλλογή "A Guitar Odyssey - A Tribute to Yngwie Malmsteen", άλμπουμ προς τιμή του κιθαρίστα Yngwie Malmsteen, διασκευάζοντας το κομμάτι "Rising Force".
Στα τέλη του 2000, ο κιθαρίστας Νταν Μπρόνελ αποχώρησε, με τον Χένρικ Ντάνχαγκε να παίρνει την θέση του. Οι Evergrey υπέγραψαν στην δισκογραφική εταιρεία "Inside Out Music", κυκλοφορώντας τον τρίτο τους δίσκο με τίτλο "In Search of Truth", τον Σεπτέμβριο του 2001, ένα concept άλμπουμ που ήταν το πρώτο του συγκροτήματος που μπήκε στα τσαρτ της πατρίδας τους. Λίγους μήνες αργότερα, ο Σβεν Κάρλσον απολύθηκε και αντικαταστάθηκε, αρχικά, από τον Κρίστιαν Ρεν και στην συνέχεια από τον Ρίκαρντ Ζάντερ.
Η νέα σύνθεση ηχογράφησε το άλμπουμ "Recreation Day" σε παραγωγή του Άντι ΛαΡοκ. Λίγους μήνες μετά την κυκλοφορία του δίσκου, ο Γιόνας Έκνταλ ανέλαβε τα τύμπανα του συγκροτήματος και τον Αύγουστο του 2003, περιόδευσαν μαζί με τους Arch Enemy, Hate Eternal και The Black Dahlia Murder, στις Ηνωμένες Πολιτείες. Ακολούθησε μία περιοδεία στην Δανία τον Μάρτιο του 2004 μαζί με τους Mercenary και έναν μήνα αργότερα άλλη μία βορειοαμερικανική περιοδεία, αυτή τη φορά με τους Iced Earth και τους Children of Bodom.
Τον Απρίλιο του 2004, κυκλοφόρησε ο δίσκος "The Inner Circle", κατά την περιοδεία για την προώθηση του οποίου ηχογραφήθηκε το ζωντανό άλμπουμ και DVD, "A Night to Remember", το οποίο έφθασε στην κορυφή των βίντεο-τσαρτ της Σουηδίας.
Στα τέλη του 2005, επέστρεψαν στο στούντιο για την ηχογράφηση του "Monday Morning Apocalypse", που σκαρφάλωσε στην έκτη θέση των σουηδικών τσαρτ κατά την κυκλοφορία του, τον Μάρτιο του 2006. Ακολούθησε μία σύντομη περιοδεία στην πατρίδα τους, ενώ τρεις μήνες αργότερα εμφανίστηκαν στο φεστιβάλ "Rock Hard" του Γκελζενκίρχεν. Τον Ιούλιο του 2006, ο Φρέντρικ Λάρσον αντικατέστησε τον Χόκανσον στο μπάσο και στις 10 Οκτωβρίου εμφανίστηκαν ζωντανά στο "Canarias MetalZone festival" στις Κανάριες Νήσους, πριν περιοδεύσουν στην Ευρώπη μαζί με τους Avatar. Επίσης, περιόδευσαν στην Βόρεια Αμερική μαζί με τους In Flames, Nevermore και Throwdown.
Τον Σεπτέμβριο του 2008, κυκλοφόρησαν το έβδομο τους άλμπουμ με τίτλο "Torn", με τον Γιάρι Καϊνουλάινεν στο μπάσο. Ο δίσκος ανέβηκε στο # 4 στην Σουηδία και για την προώθηση του περιόδευσαν στην Ευρώπη, δίνοντας και δύο συναυλίες στην Ελλάδα, στο "Sin City Club" στην Αθήνα και το "Stage Club" της Λάρισας.
Τον Μάιο του 2010, ανακοινώθηκε ότι οι Γιόνας Έκνταλ, Χένρικ Ντάνχαγκε και Γιάρι Καϊνουλάινεν αποχώρησαν από το συγκρότημα, με τον κιθαρίστα Μάρκους Γίντελ, τον μπασίστα Γιόχαν Νίμαν και το ντράμερ Χάνες Βαν Νταλ να παίρνουν τις θέσεις τους. Η νέα σύνθεση κυκλοφόρησε το "Glorious Collision', το τρίτο Top-10 άλμπουμ των Evergrey.
Το 2013, ο Βαν Νταλ αποχώρησε για να ενταχθεί στους Sabaton, ενώ λόγω εσωτερικών προβλημάτων τον ίδιο δρόμο ακολούθησε και ο Γίντελ. Τον Αύγουστο του 2014, ανακοινώθηκε ότι είχαν επιστρέψει στο συγκρότημα οι Γιόνας Έκνταλ και Χένρικ Ντάνχαγκε, με τους Evergrey να κυκλοφορούν το "Hymns for the Broken", χωρίς να πλησιάσουν την εμπορική επιτυχία των προκατόχων του.
Δύο χρόνια αργότερα, το συγκρότημα επέστρεψε στην δισκογραφία με το άλμπουμ "The Storm Within", το οποίο σκαρφάλωσε στο Top-40 στην Σουηδία, την Γερμανία και την Ελβετία.